b'\n_START_ARTICLE_\nDvoj\xc4\x8dka (roman)\n_START_PARAGRAPH_\nDvoj\xc4\x8dka je roman, zasnovan na avtobiografski izku\xc5\xa1nji pisatelja \xc5\xbdarka Petana. Iz\xc5\xa1el je leta 1988. Zgodba poteka v \xc4\x8dasu druge svetovne vojne in v obdobju nove SFRJ neposredno po njej._NEWLINE_Prvoosebni pripovedovalec (pisatelj) za\xc4\x8denja zgodbo o sebi in bratu Branku. Roman je zasnovan kot zaporedje sedmih pisem, ki jih Branko, pisateljev starej\xc5\xa1i brat \xe2\x80\x93 glede na le leto starostne razlike sta skoraj dvoj\xc4\x8dka, v zaporedju spominov niza kot \xc5\xbeivo podobo obujanja mladosti. Branko \xc5\xbeivi na tujem, v Stuttgartu, kjer dela kot sodni tolma\xc4\x8d. Domovino je zapustil trideset let prej, zdaj je nem\xc5\xa1ki dr\xc5\xbeavljan z nem\xc5\xa1ko \xc5\xbeeno. V pismih stopa skupaj z bratom, ki jih komentira in dopolnjuje, po poteh mladosti, ki vodijo do matere in o\xc4\x8deta, sorodnikov, znancev, prijateljev, so\xc5\xa1olcev, do skupnega bivanja v Sloveniji in Trstu. Maribor \xc5\xbeivi kot fabulativno izhodi\xc5\xa1\xc4\x8dno in povezovalno mesto, pa tudi kot mesto, ki mu zgodovina \xe2\x80\x93 tako kot posameznikom v njem \xe2\x80\x93 ni prizana\xc5\xa1ala in v katerem se je bilo \xc5\xbeivljenje prisiljeno kar naprej silovito spreminjati.'